Εννέα υπόπτους για πειρατεία και λαθρεμπόριο όπλων, μεταξύ των οποίων και τρεις Έλληνες, συνέλαβε το Πολεμικό Ναυτικό της Νιγηρίας, κατά τη διάρκεια επιχείρησης που πραγματοποιήθηκε το προηγούμενο 48ωρο.

Οι συλληφθέντες κατηγορούνται για παράνομη κατοχή όπλων και ενδεχομένως κλοπή αργού πετρελαίου από το πλοίο «NNS CENTENARY».

Συγκεκριμένα, όπως έγινε γνωστό, κατά τη διάρκεια κοινής επιχείρησης του νιγηριανού Ναυτικού και του Πολεμικού Ναυτικού των ΗΠΑ στα χωρικά ύδατα της Νιγηρίας στο πλοίο «Sea Angel 3», ανακαλύφθηκαν τέσσερα πολεμικά τυφέκια Bernelli MI-1, περισσότερες από 1.000 σφαίρες και στρατιωτικός εξοπλισμός, όπως συστήματα επικοινωνιών.

Όσον αφορά στους συλληφθέντες, πρόκειται για τρεις Έλληνες, έναν Αμερικανό και πέντε Νιγηριανούς.

Οι Έλληνες, σύμφωνα με δημοσιεύματα του τοπικού Τύπου, είναι οι Αγγελόπουλος Σπυρίδων (54 ετών), Κάπης Χρήστος (57 ετών) και Πετρόπουλος Στυλιανός (34 ετών), ενώ ο Αμερικανός ονομάζεται Zanski Michael-Anderson και είναι 50 ετών. Επίσης, βρέθηκε επίσημο έγγραφο με το όνομα του Αμερικανού, το οποίο ωστόσο έφερε άλλη φωτογραφία.

Οι Νιγηριανοί ισχυρίστηκαν ότι προσελήφθησαν ως πλήρωμα για παροχή υπηρεσιών στο σκάφος και ότι δεν γνώριζαν πως υπήρχε παράνομος οπλισμός.

Την υπόθεση έχουν αναλάβει το τμήμα της Interpol Νιγηρίας αλλά και η υπηρεσία Μετανάστευσης, προκειμένου να αποσαφηνιστούν οι λόγοι της παρουσίας των συλληφθέντων στη χώρα.

Νιγηριανός αξιωματούχος αναφερόμενος στο γεγονός μεταξύ άλλων είπε: «Όταν ρωτήσαμε τον πλοίαρχο και τα μέλη του πληρώματος του πλοίου πόσοι άνθρωποι επέβαιναν σ' αυτό, μας είπαν ψευδώς ότι ήταν μόνο πέντε. Επίσης, το σκάφος ήταν βαμμένο με ειδικό χρώμα θαλάσσιας παραλλαγής, το οποίο κίνησε περισσότερο τις υποψίες μας».

«Επίσης, δεν είχαν ενεργοποιήσει την ειδική συσκευή GPS, η οποία δείχνει συνεχώς την ακριβή θέση τους στη θάλασσα, όπως ορίζουν οι διεθνείς κανονισμοί, προφανώς για να διαφύγουν την προσοχή μας» ανέφερε ο αξιωματούχος και πρόσθεσε:

«Αφού ερευνήσαμε το πλοίο, ανακαλύψαμε ότι επέβαιναν περισσότερα από πέντε άτομα. Εκτός από τους πέντε Νιγηριανούς, επέβαιναν τρεις Έλληνες και ένας Αμερικανός. Έπειτα από έρευνα ανακαλύψαμε και τέσσερα πολεμικά όπλα με 1.000 σφαίρες, αλλά και άλλο στρατιωτικό υλικό».

«Δεν γνωρίζουμε τι κάνουν αυτοί οι άνθρωποι στα εθνικά μας ύδατα. Παραδώσαμε τους υπόπτους, τα ευρήματα και το σκάφος στη Νιγηριανή Αστυνομία. Θα διερευνήσουν περαιτέρω και θα ασκήσουν διώξεις στους υπόπτους» συνέχισε ο ίδιος αξιωματούχος.

Σύμφωνα με τη Νιγηριανή Υπηρεσία Μετανάστευσης, ουδείς από τους συλληφθέντες είχε θεώρηση εισόδου στη χώρα.

«Δεν υπάρχει τίποτα στο διαβατήριό τους που να δείχνει την είσοδο στη Νιγηρία. Το διαβατήριό τους έχει εισόδους και εξόδους από τη Νότια Αφρική, την Ευρώπη, τη Λιβερία και τις ΗΠΑ. Είναι προφανές ότι εισήλθαν παράνομα στη χώρα μας» ανέφερε στρατιωτική πηγή και πρόσθεσε:

«Από τα όπλα που βρέθηκαν, μαζί με τα διάφορα ψέματα που είπαν, είναι σαφές ότι αυτοί είναι πειρατές. Οι άλλοι, μεταξύ τους, δεν διέθεταν διαβατήριο και ισχυρίστηκαν ότι είναι Νιγηριανοί. Είναι πολύ πιθανό να μην είναι καν Νιγηριανοί, όπως ισχυρίζονται».

Επισημαίνεται πως κατά τη διάρκεια της επιχείρησης «Junction Rain» ελέγχθηκαν περισσότερα από 100 πλοία στα εθνικά ύδατα της Νιγηρίας, εκ των οποίων τα 40 εξονυχιστικά.